
Készült a Fővárosi Közgyűlés Oktatási Bizottsága
2012. szeptember 26-i ülésén,
a Főpolgármesteri Hivatal 282. számú tárgyalójában.

Jelen vannak:	Pokorni Zoltán elnök
	Zarándy Zoltán alelnök
	Kucsák László alelnök
	Lendvai Anna
	Németh Zoltán
	Szentkirályi Alexandra
a bizottság tagjai.

Meghívottak:	a jelenléti ív szerint.

Elnök:	Pokorni Zoltán az Oktatási Bizottság elnöke.


Az ülés kezdési időpontja: 8 óra 48 perc

Elnök:
Tisztelettel köszöntök mindenkit. Azt javaslom, hogy a zárt ülés napirendjét vegyük előre, hacsak valakinek nincs ez ellen kifogása. Így nem kell az érintetteknek az egyébként nagyon érdekes témákat végigülni, ha nem akarják. Az előterjesztőknek van ellene kifogása, hogy az utolsó előtti, 9-es pontot „Javaslat Intézményvezetők megbízására”című zárt ülést előrevegyük? Nincs.
Szavazás.

124./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság úgy dönt, hogy a „zárt ülés” előterjesztését 1. napirendként tárgyalja.

(6 igen, 0 nem, 0 tartózkodás)

Elnök:
Kérem, hogy most szavazzunk a módosított napirendről.

125./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság az ülés napirendjét a következőkben állapítja meg:

1. Javaslat közoktatási intézményvezetők megbízására (Kgy. et.) (ZÁRT ÜLÉS!)
	Előterjesztő:	Csomós Miklós főpolgármester-helyettes
	Előkészítő:	Humán Erőforrás Menedzsment Főosztály

2.	Javaslat Budapest Főváros Önkormányzata tulajdonában álló, az állami köznevelési intézményi feladatok ellátását szolgáló ingó és ingatlan vagyon 2013/2014. tanévi működtetésére (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

1. Javaslat egyes köznevelési intézmények alapító okiratainak módosítására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

2. Javaslat oktatási intézményekben beruházási munkákkal kapcsolatos halaszthatatlan döntések meghozatalára (Kgy. et.)
Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

3. Javaslat a 2012. július 1.-jével jogutód nélkül megszűnt Ady Endre Fővárosi Gyakorló Kollégium és Terézvárosi Középfokú Kollégium záró beszámolójának elfogadására és előirányzatainak rendezésére (Kgy. et.)
Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

6.	Javaslat a súlyos tanulási és magatartási problémával küzdő tanulók oktatását vállaló nonprofit szervezetek támogatására (Kgy. et.)
Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

7. Javaslat közoktatási intézmények pályázatainak előzetes jóváhagyására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

8. Javaslat haszonkölcsön szerződés megkötésére a Szent Erzsébetről Nevezett Betegápoló Nővérek (1011 Budapest, Fő u. 43.) egyházi jogi személlyel (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

9.	Javaslat gyermek- és ifjúságvédelmi intézmények Szervezeti és Működési Szabályzatának jóváhagyására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Oktatási, Gyermek- és Ifjúságvédelmi Főosztály

10.	Egyebek

(6 igen, 0 nem, 0 tartózkodás)

Az Elnök zárt ülést rendel el.
Megjegyzés: A zárt ülés jegyzőkönyvét a „Függelék” tartalmazza.

A napirend 1.) pontja:

Javaslat közoktatási intézményvezetők megbízására (Kgy. et.) (ZÁRT ÜLÉS!)
Előterjesztő:	Csomós Miklós főpolgármester-helyettes
Előkészítő:	Humán Erőforrás Menedzsment Főosztály


126./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat közoktatási intézményvezetők megbízására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:


Megbízza Kovács Tündét a Budapesti Szolgáltató- és Kézművesipari Szakképző Iskola (1082 Bp, Práter u. 31.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ezzel egyidejűleg a Kjt. 21.§ (1) bekezdése alapján kinevezi a Budapesti Szolgáltató- és Kézművesipari Szakképző Iskola munkahelyre, pedagógus munkakörbe 2012. október 4. napi hatállyal határozatlan időre. Kovács Tünde illetményét az előterjesztésben foglalt részletezés szerint 369.200,- Ft összegben állapítja meg.
határidő:	2012.11.30.
felelős: 	Tarlós István     főpolgármester

Megbízza Király Lászlót a Bolyai János Fővárosi Gyakorló Műszaki Szakközépiskola és Kollégium (1134. Bp, Váci út 21.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ez a határozott idejű magasabb vezetői megbízás nem érinti Király László fenti intézményben fennálló, határozatlan időre szóló közalkalmazotti jogviszonyát. Király László illetményét az előterjesztésben foglalt részletezés szerint 388.000,- Ft összegben állapítja meg. 
határidő:	2012.11.30.
felelős: 	Tarlós István     főpolgármester

Megbízza Koltai Éva Bernadettét a Csonka János Műszaki Szakközépiskola és Szakiskola (1165. Bp, Arany János u. 55.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ez a határozott idejű magasabb vezetői megbízás nem érinti Koltai Éva Bernadette fenti intézményben fennálló, határozatlan időre szóló közalkalmazotti jogviszonyát. Koltai Éva Bernadette illetményét az előterjesztésben foglalt részletezés szerint 428.600,- Ft összegben állapítja meg.
határidő:	2012.11.30.
felelős: 	Tarlós István     főpolgármester

Megbízza Ammerné Nagymihály Emíliát a Gennaro Verolino Általános Iskola, Speciális Szakiskola, Diákotthon és Gyermekotthon (1121. Bp, Hegyhát u. 35.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ezzel egyidejűleg a Kjt. 21.§ (1) bekezdése alapján kinevezi a Gennaro Verolino Általános Iskola, Speciális Szakiskola, Diákotthon és Gyermekotthon munkahelyre, pedagógus munkakörbe 2012. október 4. napi hatállyal határozatlan időre. Ammerné Nagymihály Emília illetményét az előterjesztésben foglalt részletezés szerint 353.100,- Ft összegben állapítja meg.
határidő:	2012.11.30.
felelős: 	Tarlós István     főpolgármester

Megbízza Stéger Jánost a Szász Ferenc Kereskedelmi Szakközépiskola és Szakiskola (1087. Bp, Szörény u. 2-4.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ez a határozott idejű magasabb vezetői megbízás nem érinti Stéger János fenti intézményben fennálló, határozatlan időre szóló közalkalmazotti jogviszonyát. Stéger János illetményét az előterjesztésben foglalt részletezés szerint 406.700,- Ft összegben állapítja meg.
határidő:	2012.11.30.
felelős: 	Tarlós István     főpolgármester

A Szász Ferenc Kereskedelmi Szakközépiskola és Szakiskola vezetésével kapcsolatos feladatok ellátásáért, Stéger Jánosnak, 2012. augusztus 16. napjától 2012. október 3. napjáig a Szmsz szerinti helyettesítésért bruttó 60.000,- Ft/hó – az intézményvezetői pótlékkal megegyező – illetményen felüli juttatást biztosítja.
határidő:	2012.11.30.
felelős: 	Tarlós István     főpolgármester

Megbízza Dr. Illés Valér Balázst a Teleki Blanka Közgazdasági Szakközépiskola (1095. Bp, Mester u. 23.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ez a határozott idejű magasabb vezetői megbízás nem érinti Dr. Illés Valér Balázs fenti intézményben fennálló, határozatlan időre szóló közalkalmazotti jogviszonyát. Dr. Illés Valér Balázs illetményét az előterjesztésben foglalt részletezés szerint 364.800,- Ft összegben állapítja meg.
határidő:	2012.11.30.
felelős: 	Tarlós István     főpolgármester

Megbízza Hackné Nyerges Rita Máriát az Újpesti Két Tanítási Nyelvű Szakközépiskola, Szakiskola és Gimnázium (1041. Bp, Görgey Artúr út 26.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ez a határozott idejű magasabb vezetői megbízás nem érinti Hackné Nyerges Rita Mária fenti intézményben fennálló, határozatlan időre szóló közalkalmazotti jogviszonyát. Hackné Nyerges Rita Mária illetményét az előterjesztésben foglalt részletezés szerint 438.600,- Ft összegben állapítja meg.
határidő:	2012.11.30.
felelős: 	Tarlós István     főpolgármester

Megbízza Debreczeni Zsuzsannát a Váci Mihály Kollégium (1141. Bp, Mogyoródi út 128.) megbízott magasabb vezetői – intézményvezetői – feladatok ellátásával 2012. október 4. napjától 2017. augusztus 15. napjáig terjedő határozott időre. Ezzel egyidejűleg a Kjt. 21.§ (1) bekezdése alapján kinevezi a Váci Mihály Kollégium munkahelyre, pedagógus munkakörbe 2012. október 4. napi hatállyal határozatlan időre. Debreczeni Zsuzsanna illetményét az előterjesztésben foglalt részletezés szerint 417.600,- Ft összegben állapítja meg.
határidő:	2012.11.30.
felelős: 	Tarlós István     főpolgármester

Felkéri a főpolgármestert, hogy gondoskodjon a határozatokhoz kapcsolódó munkaügyi intézkedések megtételéről, kiadmányozásáról.
határidő:	2012.11.30.
felelős: 	Tarlós István     főpolgármester

Határozathozatal módja:
Az 1-5., 7-9. számú határozati pontok minősített szavazattöbbséget igényelnek, a 6. és 10. számú határozatok egyszerű szavazattöbbséget igényelnek.”

(1-6. pont:	6 igen, 0 nem, 0 tartózkodás;
7. pont:	3 igen, 0 nem, 2 tartózkodás – 1 fő nem vett részt a szavazásban;
8-10. pont:	6 igen, 0 nem, 0 tartózkodás)

Elnök:
A zárt ülésnek vége. Kérem, értesítsék a kint levő vendégeket, hogy fáradjanak be. Köszönjük a megértésüket. Végeztünk a 9-es napirendi ponttal. Hosszabban beszéltünk a Telekiről, végül is a Bizottság döntése Dr.Illés Valér megbízására vonatkozott, a szavazatban részt vevők többsége őt támogatta.

A napirend 2.) pontja:

Javaslat Budapest Főváros Önkormányzata tulajdonában álló, az állami köznevelési intézményi feladatok ellátását szolgáló ingó és ingatlan vagyon 2013/2014. tanévi működtetésére (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Elnök:
Ehhez a napirendi ponthoz van egy mellékletünk, amit most kaptunk kézhez, a fővárosban működő nem fővárosi fenntartású intézmények listája. Egy öt pontból álló táblázat.

Pölöskei Gáborné: 
Ez a 11. számú melléklet a korábbi előterjesztésben is benne volt, csak mióta kiosztásra került, azóta rábukkantunk még egy tulajdonunkra, az Óbudai Gimnáziumra. Nem mondhatom, hogy ez a kör lezárult, most jelenleg ennyiről tudok. Ez a jelen állapotot tükrözi. Ők azok a fővárosi ingatlanban működő intézmények, amelyekről a továbbiakban a kerületekkel egyeztetnünk kell, a jelen jogszabályok értelmében a működtetésünket nekünk kell felvállalni, de hogy ez mennyibe kerül, a további egyeztetéseknek lesz az eredménye majd, mert nem tudunk az intézményekről, nincsenek információink. 

Elnök:
XXIII. kerületnél a Török Flóris Általános Iskola egy ilyen furcsa helyzetű intézmény. Kíván valaki hozzászólni ez ügyben?

Egresi Antal:
Szeretném tájékoztatni a Bizottságot, hogy az előterjesztéstől eltérően van még egy olyan ingatlan, ami a főváros tulajdonát képezi, mégpedig Soroksáron a Pistahegyi Óvoda. Ennek a kérdése nem szerepel az előterjesztésben. Azt szeretném elmondani, hogy egyébként Soroksár Önkormányzata szívesen működtetné, mind a Török Flóris Általános Iskolát, mind pedig az óvodát abban az esetben, hogyha a főváros meggondolná és tulajdonba átadná ezeket az ingatlanokat Soroksár Önkormányzata részére.

Elnök:
Az óvoda esetében kicsit más a helyzet, ha jól tudom, mint az iskola esetében. Két szempontunk van, az egyik a tulajdonjog, a másik a közigazgatási illetékességi terület és nem biztos, hogy ugyanúgy kell nézni az óvodát, mint az iskolát. Nem állítom, hogy egyszerű, még azt sem, hogy racionális.

Pölöskei Gáborné: 
Az óvoda esetében, mivel az illetékességi terület ott van, változatlanul tudják működtetni, a másikat csak akkor, hogy ha tulajdon átadás történne. Ez egy új szituáció, nyilvánvaló, hogy a Vagyongazdálkodással kell megtárgyalni. Ebben nekem döntési vagy javaslattételi lehetőségem nincs. Szerintem üljünk le tárgyalni, meghallgatjuk a kerület véleményét és továbbítani fogom az illetékes vezetők felé.

Elnök:
Köszönjük, ezt nyilatkozatnak vesszük a kerület részéről, a főváros nyilván kétlelkű, egyfelől egy tulajdonról nehezen mond le, még akkor is, hogy ha az korlátozottan forgalomképes törzsvagyonba tartozó oktatási feladatokat ellátó ingatlan, ugyanakkor egy gázszámla tételtől szívesen megszabadulna. Tehát mind a kettő nyom a latba, majd mérlegeli főpolgármester Úr és Bagdy Gábor főpolgármester-helyettes Úr.

Lendvai Anna: 
Kikerült egy intézmény a 7-es számú mellékletből, ez a Nyitott Világ Fejlesztő a Diós árok útról. Miért került ki? Illetve a soroksárihoz kapcsolódva az volt az információm, hogy a Soroksári Önkormányzat szeretné működtetni a Török Flóris Iskolát. Van-e más ilyen jellegű megkeresés más kerületektől?

Pölöskei Gáborné: 
Utána kell néznem, a Nyitott Világnak benne kell lennie. Ha kikerült, akkor utána fogok nézni és nyilvánvalóan ezen módosítani fogunk. Benne kell lennie.

Elnök:
Én látom az 5. számú mellékletben Diós árok út 40. Nyitott Világ Fejlesztő Iskolát, az Általános Iskolák és Gimnázium közé került. Ezeknek mi a sorsa?

Pölöskei Gáborné: 
Az 5. számú mellékletben levőket mi működtetjük. Tehát a fenntartó az illetékes tankerület, a működtetők pedig mi vagyunk.

Zarándy Zoltán:  
Nagy örömmel láttam ezt az előterjesztést, elsősorban azért, amit múltkor felvetettünk, hogy a nem kötelező feladatokra vonatkozóan megvizsgálja a főváros, hogy milyen lehetőségek vannak és ezeknek milyen költségvonzata van és ezt a későbbiekben egyeztetni kívánja, ez bekerült az előterjesztésbe. Mi az LMP részéről minden kerületben, minden olyan önkormányzatnál, ahol jelen vagyunk, ezt a fajta megközelítést javasoljuk. Örömmel jelentem, hogy a VIII. kerület egyhangúan megszavazta ezt az előterjesztést és napokon belül a XII. és XVIII. kerületben is napirendre kerül ez a fajta javaslat. Azt szeretném a továbbiakban javasolni, hogy a következő hetekben gondoljuk át részben magunk között, részben a jövőbeli intézményvezetők bevonásával is, hogy melyek azok a jelenleg ellátott feladatok, amelyeket szerencsésnek tartanánk a továbbiakban is fenntartani és erről kezdődjön egy érdemi egyeztetés, hogy ha lehetőség van rá, úgy ahogy azt Marekné dr. Pintér Aranka jelezte többször is most már, azóta a sajtóban is. Mi megkerestük hivatalosan is az ő épülő, jelenleg még egyszemélyes intézményét, hogy egy olyan keret-megállapodás szülessen a főváros és a Klebersberg Intézményfenntartó között, ami egy kiegészítő közoktatási nem kötelező feladatokat ellátó együttműködési keretet tud képezni. Nyilván amennyiben lehet és a parlamenti képviselőknek van mozgástere ez ügyben, szorgalmaznám azt, hogy folytatódjon ezen a szinten is.

Elnök:
Köszönöm. Kíván-e még valaki hozzászólni ehhez a ponthoz? Gyakorlatilag ezért az egy pontért tárgyaltuk újra?

Pölöskei Gáborné: 
Nem. A törvény azt írja elő, hogy a korábbi időszakban jelezni kellett, most dönteni kell. Igazából ez a döntés szándéknyilatkozat is. A döntés ugyanazt tartalmazza, mint az előző, ugyanazokat a számításokat tudtuk belerakni, az intézményeknél egy kicsit finomítottunk rajta.

Jurcsó Istvánné:
Annak idején a Xántus közös tulajdon volt. Hogy tűnt el a fővárosnak ez az értékes tulajdona? 

Pölöskei Gáborné: 
A Xántus a mi tulajdonunk, maga az épület. A Xántus Alapítványának adták át a Római Partot és az Alapítvány nem szüntethető meg. Csak úgy lehetne megszüntetni, ha a feladatot ugyanúgy valahova áthelyezzük. Egyszerűen nem tudtuk megoldani ezt az ingatlant. Hogy mi lesz magával az Alapítvánnyal és magával a Xántus Iskolával ez azon múlik, hogy köt-e vele közoktatási szerződést a minisztérium. Jól működik maga az iskola. A tulajdon változatlanul nálunk van, ugyanakkor az is biztos, hogy a szakképzés benne kevés arányban van, gimnáziummá növekedett az utóbbi évben, a minisztérium mérlegelési jogköre, hogy köt-e ezzel az iskolával szerződést. Ha nem köt szerződést, valószínűleg meg fog szűnni. 

Zarándy Zoltán: 
Elfelejtettem feltenni egy kérdést, ami a múltkor is előkerült és még nincs tisztázva, de van jelentősége, ez a többcélú intézmények tisztázatlansága. Erre vonatkozóan van-e valamilyen előrelépés, illetve mikorra várható ennek a tisztázása. Ha ez nem következik be október 30-ig- maga a Kormány adta ezt a határidőt-, akkor erre vonatkozóan van-e valamilyen forgatókönyv?

Elnök:
Október 30-a minek a határideje?

Zarándy Zoltán: 
A végleges nyilatkozatnak a határideje az önkormányzatok részéről.

Pölöskei Gáborné:
A többcélú intézményeket a 3. számú mellékletben foglaltuk össze és jelenleg ez az előterjesztés arról szól, hogy ezen intézményeknek a működtetését nem vállalnánk fel a továbbiakban. Az államnak adnánk át.

Elnök:
Vegyünk egy példát. Éppen reggel beszéltünk róla, a Budai Gimnázium. Elég sokat vitatkoztunk a vezetőjéről, aki itt is van. Kétharmadában szakképzés, egyharmadában gimnázium (az arányok lehet, hogy nem pontosak).

Banusné Molnár Zsuzsanna:
Nem pontosak. Alapvetően szakközépiskola és gimnáziumról van szó, de nincs OKJ-s képzés, csak szakmai orientációs alapozó van. Jelen pillanatban 29 gimnáziumi osztály, 4 műszaki és 16 közgazdasági alapozó, de nincsen szakképzés hozzá. A Dél-Budai TISZK-hez tartozunk, az odatartozó iskolákban van szakképzés. Ilyen szempontból mi egy kakukktojás vagyunk ebben a TISZK-ben.

Elnök:
Beszéltünk múlt héten erről, én úgy látom, hogy leginkább a Klebersberg Intézményfenntartó Központnál lenne a legharmonikusabban elhelyezve, de ott is kicsit kilóg a sorból fővárosi intézményként is. Nincs ilyen kategóriája a jogszabálynak.

Pölöskei Gáborné:
Az iskolánál a tavalyi beiskolázáskor is a gimnáziumi jelleget erősítettük, ez azt jelenti, maga az épületegység is olyan, hogy szétválasztható az intézmény két intézményre, ez abszurd, hiszen össze lett vonva és ezért lett Budai Középiskola évekkel korábban. Ettől függetlenül nem tudok mást mondani, hiszen a szakképzési törvény teljesen egyértelműen fogalmaz abban, hogy szakképzés tiszta profilú szakképzési intézményekben valósítható meg. Ez azt jeleneti, hogy ha át is fogjuk adnia az államnak, nagy valószínűséggel rövid időn belül, két Alapító Okiratra fogják őket választani, lesz egy gimnáziumi része és egy szakközépiskolai része. A kérdés az, hogy vajon az államot befolyásolja-e (meg kell nézni nyilvánvalóan az indikátorokat), hogy az indikátorok a TÁMOP-os pályázat indikátorai. Ugyanis a tavalyi évben lett pont vége egy TÁMOP-os pályázatnak, annak a fenntartási ideje még öt év. Tehát ők keveredtek bele legkésőbb a pályázat rendszerébe. Ez azt jelenti, hogyha a pályázati védettség miatt még meg tudnak így maradni, akkor ugyanígy működtethető a TISZK rendszeren belül a Klebersberg égisze alatt. Ha a TÁMOP nem védi, akkor bizony két intézményre szétszedhető. Én azt gondolom- most egyébként, ha jól tudom, készül egy rendelet a többcélú intézményekkel kapcsolatban- praktikus lenne jó alaposan mérlegelni a többcélú intézményeket hogyha szétszedik, az szerintem a feladatellátást nagyban  nehezíti.

Banusné Molnár Zsuzsanna:
Csak annyit szeretnék hozzátenni, hogy 2016-ig van a TÁMOP fenntartási kötelezettség.

Pölöskei Gáborné:
Ez van a szakképzési törvények a végrehajtási részében is, ugyanis a mi iskoláink ebbe beleesnek, sikerült ezt még akkor elérni. 2016-ig azért kell ez a mentesség, mert itt van egy koordináló testület és egy együttműködés az iskolák között. Ez teszi lehetővé azt, hogy ne legyen párhuzamos szakképzés és az iskolák kommunikáljanak egymással. Valószínű, hogy az országban más helyen nincs így, de nálunk van és működik is. Ez 2016-ig a törvény értelmében még lehetséges. Ebbe kell szerintem belekapaszkodni.

Elnök:
Úgy látom, hogy a most megfogalmazott kérdések elfogytak, javasolom a szavazást erről a napirendi pontról. Elindul egy folyamat a tulajdonátadás, nem-átadás, működtetés kérdésében, ezt jelezzük is (a XXIII. kerület ügyét). Kérhetem, hogy írásban és telefonon a főosztályvezető Asszony közvetítésével….

Pölöskei Gáborné:
Már felvettük a kapcsolatot levelezés útján.

Elnök:
Köszönöm szépen. Javasolom, hogy szavazzunk.

127./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat Budapest Főváros Önkormányzata tulajdonában álló, az állami köznevelési intézményi feladatok ellátását szolgáló ingó és ingatlan vagyon 2013/2014. tanévi működtetésére” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:
1.
vállalja az 5-11. számú melléklet szerinti intézményi ingatlanok működtetését a 2013/2014-es tanévre vonatkozóan.
határidő:	döntést követően azonnal 
felelős: 	Tarlós István főpolgármester
2.
a 2013. évi költségvetés tervezésekor megvizsgálja a köznevelési intézményhálózat keretében a többletszolgáltatások, többletlétszámok fedezetéhez szükséges előirányzat biztosításának lehetőségét.
határidő:	a 2013. évi eredeti költségvetés tervezése
felelős: 	Tarlós István főpolgármester

Határozathozatal módja: A 1. számú határozati javaslat elfogadása minősített, a 2. számú határozati javaslat elfogadása egyszerű szavazattöbbséget igényel.”

(5 igen, 0 nem, 1 tartózkodás)


A napirend 3.) pontja:

Javaslat egyes köznevelési intézmények alapító okiratainak módosítására (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Elnök:
Szakfeladatok változnak, intézmények nevei, illetékesség, működési kör módosul.

Pölöskei Gáborné:
Abszolút technikai jellegű módosítások az Alapító Okiratban, ami a nyáron hatályba lépő törvények miatt váltak szükségessé. Azért nem kellett nyáron módosítani, mert nem befolyásolja a működésüket.

Lendvai Anna:
Ha jól értem a 4. számú Bizottságnál van érdemi változás, mert ugye ott feladatelvonás van, az anyagból az derül ki, hogy 4 álláshelyet is érint. Átkerülnek-e oda ahol egyébként a feladatot el fogják látni?

Pölöskei Gáborné:
Ennek két különböző oka van, az egyik: a helyük átkerül az Izabella utcába, mert ezt nyáron ki tudtuk alakítani. Az az elv, hogy az Izabella utcába szeretnénk elhelyezni mindegyik Képességvizsgáló Bizottságot. Egy nem használt tanműhelynek az átalakítása történt. Hozzáteszem, ez egyébként pozitív, a Bizottság vezetője köszönte, mivel jobb körülmények közé kerültek, több vizsgálati helyiség van most, eleve funkcionálisan lett kialakítva. A létszámcsökkentés csak azért van, mert a Kormányhivatal vizsgálódott a tavalyi évben a Bizottságnál és megállapította, hogy van egy olyan feladat, amit egyáltalán nem végeztek el és ugyanakkor pedig státuszok voltak ott. A Kormányhivatal felhívta a figyelmünket, hogy rendezzük ezt a dolgot, a feladathoz rendeljük a státuszokat. Ez a feladat már elkerült ettől Bizottságtól, így státuszmegvonás történt. A státuszon nem volt személy.

Elnök:
A Pedagógiai Szakszolgálatokat januártól vagy szeptembertől államosítja a Klebersberg? Ingatlannal együtt?

Pölöskei Gáborné:
Ugyanaz a szituáció, mint a gimnáziumoknál, a működtetők mi maradunk. Azért jó, hogy a helyet megoldottuk nekik.

Szavazás.

128./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat egyes köznevelési intézmények alapító okiratainak módosítására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:
1.
módosítja az 1. sz. Fővárosi Tanulási Képességet Vizsgáló Szakértői és Rehabilitációs Bizottság és Gyógypedagógiai Szolgáltató Központ (Budapest XI. ker., Rátz László utca 73.) alapító okiratát az 1/b. számú melléklet szerinti tartalommal, és felkéri a Főpolgármestert az 1/b. számú mellékletben található alapító okirat módosítás aláírására és az 1/c. számú melléklet szerinti egységes szerkezetbe foglalt alapító okirat aláírására és kiadására.
határidő:	döntést követő 60 nap
felelős: 	Tarlós István főpolgármester

2.
módosítja a 3. sz. Fővárosi Tanulási Képességet Vizsgáló Szakértői és Rehabilitációs Bizottság és Gyógypedagógiai Szolgáltató Központ (Budapest XIV. ker., Fráter György utca 15-17.) alapító okiratát a 2/b. számú melléklet szerinti tartalommal, és felkéri a Főpolgármestert a 2/b. számú mellékletben található alapító okirat módosítás aláírására és a 2/c. számú melléklet szerinti egységes szerkezetbe foglalt alapító okirat aláírására és kiadására. 
határidő:	döntést követő 60 nap
felelős: 	Tarlós István főpolgármester
3.
módosítja a 4. sz. Fővárosi Tanulási Képességet Vizsgáló Szakértői és Rehabilitációs Bizottság és Gyógypedagógiai Szolgáltató Központ (Budapest VII. ker.,  Izabella u. 1.) alapító okiratát a 3/b. számú melléklet szerinti tartalommal, és felkéri a Főpolgármestert a 3/b. számú mellékletben található alapító okirat módosítás aláírására és a 3/c. számú melléklet szerinti egységes szerkezetbe foglalt alapító okirat aláírására és kiadására.
határidő:	döntést követő 60 nap
felelős: 	Tarlós István főpolgármester
4.
módosítja a Mozgásjavító Általános Iskola, Szakközépiskola, Egységes Gyógypedagógiai Módszertani Intézmény és Diákotthon (Budapest XIV. ker., Mexikói út 59-60.) alapító okiratát a 4/b. számú melléklet szerinti tartalommal, és felkéri a Főpolgármestert a 4/b. számú mellékletben található alapító okirat módosítás aláírására és a 4/c. számú melléklet szerinti egységes szerkezetbe foglalt alapító okirat aláírására és kiadására.
határidő:	döntést követő 60 nap
felelős: 	Tarlós István főpolgármester
5.
módosítja a Csillagház Általános Iskola (Budapest III. ker., Ráby Mátyás út 16.) alapító okiratát az 5/b. számú melléklet szerinti tartalommal, és felkéri a Főpolgármestert az 5/b. számú mellékletben található alapító okirat módosítás aláírására és az 5/c. számú melléklet szerinti egységes szerkezetbe foglalt alapító okirat aláírására és kiadására.
határidő:	döntést követő 60 nap
felelős: 	Tarlós István főpolgármester

Határozathozatal módja:
A határozatok elfogadása minősített szavazattöbbséget igényel.”

(6 igen, 0 nem, 0 tartózkodás)


A napirend 4.) pontja:

Javaslat oktatási intézményekben beruházási munkákkal kapcsolatos halaszthatatlan döntések meghozatalára (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Elnök: 
Beruházással kapcsolatos halaszthatatlan döntések.

Pölöskei Gáborné:
Az előterjesztés két nagyobb területet érint, az egyik a Mozgásjavító Általános Iskola, Szakközépiskola EGYMI és Diákotthon, a másik pedig a Than Károlynak egy minimális fejlesztését takarja. Nem lennének egyébként ehhez fejlesztési pénzek, de az ágazaton a Fodor József Szakképző Iskola és Gimnázium részére 31 millió Ft annak idején elkülönítettünk és szeretném kérni, indítványozni, hogy a jelenlegi helyzethez igazítsuk ennek a 31 millió Ft felhasználását. Működtetés szempontjából a Fodor elkerül tőlünk. A gyógypedagógiai intézmények itt maradnak. Mozgássérült gyerekekről van szó. Van két lift, amelyik közvetlen az udvarra nyílik és a tűzoltóktól kaptunk olyan visszajelzéseket, hogy ez abszolút szabálytalan, mivel folyósóra kell a liftnek nyílnia. A liftet, illetve egy folyosórészt kellene kialakítani. Két épület van, ezt a két épületet összekötnénk. A gyerekeket esőben, hóban-fagyban nem az udvaron keresztül tologatnák, hanem zárt rendszerben. Igazából ez egy mérlegelés, a 31 millió Ft felhasználása. Én azt szeretném kérni, mivel ezt úgyis meg kell oldanunk, úgy látom, hogy a Fodor Szakképző Iskolát valahogy szinten tartjuk, átadjuk az államnak. Ez itt marad, probléma tűzvédelmi szempontból is. Szeretném kérni, hogy a pénzt inkább a Mexikói útra fordítsuk. Az egész gazdálkodást a gyógypedagógiai gazdaságis szervezeten keresztül szeretnénk a továbbiakban is bonyolítani. Szeretném, ha ők lennének azok, akik ezt a beruházást, felújítást megcsinálnák, ugyanis sokkal dinamikusabban végeznék, követhető, az ő kezükben biztonságos. A nyáron bebizonyították, hogy több mindent jól meg tudtak csinálni.  

Elnök: 
A Fodornál folyik be a víz?

Pölöskei Gáborné:
A pincében van egy aláázás, amit meg kell csinálni és még szebb a történetben az, hogy az nem a mi tulajdonunk, hanem a kerületé. A kerület tulajdonába 30 millió forintot beletenni, úgy hogy nem is mi fogjuk működtetni, szerintem könnyelműség lenne, jobb lenne, ha saját magunkra gondolnánk.
Szavazás.

129./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat oktatási intézményekben beruházási munkákkal kapcsolatos halaszthatatlan döntések meghozatalára” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:
„A Fővárosi Közgyűlés úgy dönt, hogy
1.
a „371103 Fodor József Szakképző Iskola és Gimnázium épület részleges felújítása, födémcsere” 1. sz. mellékletben bemutatott, „6584” azonosító számon, 767/a/2012. (V.9.) Főv. Kgy. határozattal jóváhagyott célokmány szerinti felújítási feladatot leállítja.

A felújítás költsége 31 millió Ft, ebből 2011. év december 31-ig felhasznált összeg összesen 0,0 millió Ft, 2012. szeptember 30-ig felhasznált összeg 0,0 millió Ft, a maradvány 31 millió Ft.

2.
a „6584” azonosítójú „épület részleges felújítása, födémcsere 371103 Fodor József Szakképző Iskola és Gimnázium” feladat 31.000 eFt összegű előirányzata terhére kötelezettséget vállal az oktatási ágazatban a Mozgásjavító Általános Iskola, Szakközépiskola, EGYMI és Diákotthon összekötő folyosó építésére 29,4 millió Ft értékben és a Than Károly Ökoiskola, Gimnázium, Szakközépiskola és Szakiskola labdavédő háló építésére, 1,6 millió Ft értékben.

3.
ennek érdekében csökkenteni az A.) Önálló gazdálkodó intézmények II. Céljelleggel támogatott intézményi felújítások között szereplő 3711 Humán TISZK Gazdasági Szervezetén belül a 371103 Fodor József Szakképző Iskola és Gimnázium 6584 azonosítójú Épület részleges felújítása, födémcsere megnevezésű feladatot és előirányzatát 31.000 eFt-tal, és ezzel egyidejűleg új feladatként tervbe veszi a B/Céljelleggel Támogatott Intézményi Beruházás Új Induló Fejlesztések között

a „3713 Petrik TISZK Gazdasági Szervezete” cím támogatási és kiadási előirányzatán a „371305 Than Károly Ökoiskola, Gimnázium, Szakközépiskola és Szakiskola labdavédő háló építése” feladatot 1.600 eFt-tal,

valamint

a „3703 Gyógypedagógiai Intézmények Gazdasági Szervezete” cím támogatási és kiadási előirányzatán a „370317 Mozgásjavító Általános Iskola, Szakközépiskola EGYMI és Diákotthon összekötő folyosó építése” feladat 2012. évi előirányzatát 400 eFt-tal, valamint a 2012. évi „C” Felhalmozási célú tartalékok „9112” Évközi indítású önkormányzati beruházások Fejlesztések átütemezésének tartaléka között 2013. évi előirányzatát 29.000 eFt-tal (a feladat teljes költsége 29.400 eFt).

4.
Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának s megvalósításának rendjéről szóló 50/1998. (X. 30.) Főv. Kgy. rendeletben (Br.) meghatározott, a főpolgármester Br. 14. § (2) bekezdése szerinti, valamint a Pénzügyi és Költségvetési Bizottság és a Gazdasági Bizottság Br. 12. § (2) bekezdése szerinti hatáskörét eseti jelleggel magához vonja és jóváhagyja az „Mozgásjavító Általános Iskola, Szakközépiskola, EGYMI és Diákotthon összekötő folyosó építése” feladat „6686 azonosítójú engedélyokiratát az előterjesztés 3. számú melléklete szerinti tartalommal, valamint a „Than Károly Ökoiskola, Gimnázium, Szakközépiskola és Szakiskola labdavédő háló építése, sportudvar részleges felújítása” feladat „6682” azonosítójú engedélyokiratát az előterjesztés 2. számú melléklete szerinti tartalommal, és felkéri a főpolgármestert az engedélyokiratok soron kívüli aláírására.
határidő:	döntést követő 15 nap
felelős:	Tarlós István főpolgármester

Határozathozatal módja: az 2-4. számú határozat meghozatalához minősített, az 1. sz. határozat meghozatalához egyszerű szavazattöbbség szükséges.

(6 igen, 0 nem, 0 tartózkodás)


A napirend 5.) pontja:

Javaslat a 2012. július 1-jével jogutód nélkül megszűnt Ady Endre Fővárosi Gyakorló Kollégium és Terézvárosi Középfokú Kollégium záró beszámolójának elfogadására és előirányzatainak rendezésére (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Pölöskei Gáborné:
Abszolút technikai, pénzügyi jellegű beszámoló.

Elnök:
Az Ady most üres? 

Pölöskei Gáborné:
Igen, most üres, a Vagyonkezelőnek átadtuk szeptember 1-jével, nem eladni szeretnénk, hanem bérbe adni, jó állapotban van. Volt egy érdeklődő, próbáltam közvetíteni, egy kanadai egyesület, akik a minisztériumból kerestek meg bennünket, külhoni és összefogás táborokat szerveznek a gyerekeknek, saját irodájukat is van és ők esetleg hosszú távra kibérelhetnék, a gyerekeknek szállást is tudnának adni és a saját irodájukat is tudnák működtetni. Folyamatban van. Funkcionálisan jól alkalmazható lenne.

Elnök:
Záró beszámolóval kapcsolatban van-e kérdés? Nincs.
Szavazás. 

130./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a 2012. július 1.-jével jogutód nélkül megszűnt Ady Endre Fővárosi Gyakorló Kollégium és Terézvárosi Középfokú Kollégium záró beszámolójának elfogadására és előirányzatainak rendezésére” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.
jóváhagyja az Ady Endre Fővárosi Gyakorló Kollégium tevékenységét lezáró beszámolóját az 1. számú melléklet szerinti tartalommal.
határidő:	azonnal
felelős: 	Tarlós István főpolgármester
2.
jóváhagyja a Terézvárosi Középfokú Kollégium tevékenységét lezáró beszámolóját a 2. számú melléklet szerinti tartalommal.
határidő:	azonnal
felelős: 	Tarlós István főpolgármester
3.
jóváhagyja a két kollégium jogutód nélküli megszüntetése miatti előirányzat rendezését a 3. számú melléklet szerint.
határidő:	Budapest Fővárosi Önkormányzata soron következő költségvetési rendeletmódosító közgyűlése
felelős: 	Tarlós István főpolgármester
4.
elfogadja a kollégiumok megszűnése miatti jogviszony megszüntetésekhez kapcsolódó pénzügyi kötelezettségek kiadásaira vonatkozó elszámolást.
határidő:	azonnal
felelős: 	Tarlós István főpolgármester
5.
a kollégiumok megszűnése miatti létszámleépítéssel kapcsolatos költségekre megelőlegezett támogatás és a tényleges felhasználás eltérése miatt, a pénzügyi rendezés érdekében egyszeri jelleggel megemeli a „9114 Céltartalék az önkormányzati szerkezetátalakításhoz kapcsolódó kiadásokra” cím kiadási, azon belül működési célú tartalék előirányzatát 32.479 ezer Ft-tal, egyidejűleg azonos összeggel csökkenti a „370200 Kollégiumok Gazdasági Szervezete”  intézmény támogatási és kiadási előirányzatát az alábbiak szerint:
	Címkód
	Intézmény megnevezése
	


	Előleg (e Ft)

	Ténylegesen felmerült kiadás (e Ft)
	Eltérés (e Ft)
+/-


	1.
	2.
	
	3.
	4.
	5. = 4. - 3.

	370200
	Kollégiumok Gazdasági Szervezete
	
	35.255
	2.776
	-32.479

	
	 ebből: - személyi juttatások	
	
	 27.760
	 2.186
	      -25.574

	
	            - munkaadót terhelő járulékok
	
	  7.495
	   590
	-6.905


határidő:	Budapest Fővárosi Önkormányzata soron következő költségvetési rendeletmódosító közgyűlése
felelős: 	Tarlós István főpolgármester

Határozathozatal módja: A 3., 5. számú határozati javaslat minősített szótöbbséget, az 1., 2., és 4. sz. határozati javaslat egyszerű szótöbbséget igényel.”

(6 igen, 0 nem, 0 tartózkodás)


A napirend 6.) pontja:

Javaslat a súlyos tanulási és magatartási problémával küzdő tanulók oktatását vállaló nonprofit szervezetek támogatására (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Elnök:
Ezek a sokat emlegetett SNI-s gyerekek.

Pölöskei Gáborné:
Én azt gondolom, ez az, ami végre nyugvó pontra került, mert azok a határozatok, amelyeket korábban a Bizottság javasolt, a Közgyűlés elfogadta, mi gyakorlatilag azokat hajtjuk végre. Ez egy folyamatnak a folytatása. Tavalyi évben született még, amikor a költségvetés volt és volt erre egy határozat, elkülönítettünk erre az időszakra is decemberig pénzt. A mi feladatunk az volt, hogy részben folyamatosan ellenőrizzük azt, hogy a feladatot ellátja, budapesti gyerekekkel látja el és a jelen mozgást, környezetváltozást figyelni kellett. Így júniusban, amikor a minisztérium pályázatot hirdetett az alapítványi iskoláknak, hogy közszolgálati szerződést kötnének velük, én ezeket az iskolákat beajánlottam a minisztériumnak egy hivatalos levél formájában. Volt egy tárgyalás is Gloviczki Úrral, jelezve azt, hogy ellátják a feladatot, jól látják el és nyugodt szívvel tudjuk állami támogatásra ajánlani. Ennek az eredménye az lett, hogy 9 szervezettel kötött a minisztérium megállapodást, ez kb. 600 fővárosi SNI-s gyereknek az ellátását jelenti. Akikkel nem kötöttek, és akik nálunk maradtak, azoknak a támogatása van itt az asztalon, azoknak a szerződése van itt. Ugyanolyan keretek között, mint azt korábban előkészítettük, kb. 300 gyereket érint, 15 nonprofit szervezetet ugyanolyan elvek alapján, mint korábban, a differenciálás szerint, ami átlagban 40e Ft, de egy autista gyerekre jóval több jut, duplája, egy másikra kevesebb. Ugyanez az előterjesztés tartalmazza a Korai Fejlesztőközpont támogatását, egy elkülönített sorban jelenik meg, annak a szerződéskötése van igazából mögötte. Érdekes folyamat, amire nem számítottunk, de majd a következő Közgyűlésnél mindenki látni fogja, hogy egyre több szülő, a saját, önkormányzati intézményeinket választják. Lehet, hogy befolyásolja, hogy két plusz autista csoportot indítottunk, vagy felújítottunk, de az tény, hogy a gyógypedagógiai intézményeinkhez 42 plusz státuszt kell idén adni, hogy jól tudjanak működni, 28 pedagógus és 14 gyermekfelügyelő kerül be a rendszerünkbe. Ez szerintem egy jó irány, én szakmailag erre szerettem volna részben elmozdítani, mert egy állami önkormányzati rendszer nagyobb biztonságot ad, úgy tűnik, hogy a szülők is érzékelik, míg azokkal az alapítványokkal, akik olyan feladatokat látnak el, amit mi nem tudunk, velük változatlanul szerződést tudunk kötni. Januárig mindenképpen így áll a helyzet. Ezt tudjuk vállalni.

Lendvai Anna:
A jövővel kapcsolatban van kérdésem, hogy januártól mi fog történni?

Elnök:
Az alapfinanszírozás egyelőre homályos, nem látható át. Valószínűleg fel kellene hívni az államtitkárság szerepét, mert ez a főváros problémája, hogy most léteznek a normatív finanszírozási rendszerben lábonálló intézmények, hogy ezek hiánypótlóak-e vagy sem, ez egy részkérdés. Azok voltak, lehet, hogy a jövőben nem lesznek, ezeknek a talpon maradása januártól nem látható. Nincs semmilyen jogszabály, ami azt rendezné, hogy hogyan kapják meg a pénzüket. Nem is a mi dolgunk, ne is vegyük magunkra, de én javaslom, hogy a főpolgármester vagy főpolgármester-helyettes Úr írjon egy levelet Balog Zoltánnak, hogy itt gondot látunk. Be van nyújtva a költségvetés és három hónap van előttünk, a szülők természetesen nyilván azért hozzák gyerekeiket az állami intézményekbe, mert meggyőződtek annak kiváló voltáról, de talán az is szerepet játszik benne, hogy fogalmuk sincs arról, hogy januárban lesz-e iskola vagy sem és pánikban vannak. Tegyük fel mi is ezt a kérdést a miniszternek, hogy mi lesz január 1-től, hogyan fognak ezek az intézmények finanszírozódni?  

Németh Zoltán:
Ha jól olvastam az anyagban, akkor az a bizonyos 9 intézmény, amellyel az EGYMI közoktatási megállapodást kötött, a 2012/2013-as tanévtől hatályos. Ez azt jelenti, hogy szeptembertől finanszírozzák?

Pölöskei Gáborné:
Tanévről volt szó a finanszírozásban és az, hogy ezek a kérdések ne hangozzanak el és ne kelljen Balog Zoltán miniszter Úrnak levelet írni, azért próbáltam júniusban megtenni a lépéseket, ami csak 9 intézményre volt elég. Az a levél pontosan erről szólt, ami itt az előbb elhangzott.

Elnök:
Hozzávetőlegesen korábban 160 iskolával volt közoktatási megállapodás, most 26-tal. Annak örülök, nagyon fontos, hogy beleszálltunk ebbe, pozitív, csak szerintem kell még lépnünk. Szeptembertől is lesz probléma, de januártól halmozottan, hiszen nincsenek finanszírozási rendek. Van egy speciális probléma január és szeptember között. Én így látom. Nem szeretném, hogy most formális határozatot hozzunk erről, de erősen javasoljuk a főpolgármester Úrnak, hogy erre a gondra a fővárosban ellátott gyerekek érdekében hívja fel hangsúlyozottan a miniszter figyelmét, mert a botrány nálunk lesz, mindegy hogy ki az okozója, a mi gyerekeinket érinti.

Pölöskei Gáborné:
A levelet előkészítjük.

Zarándy Zoltán:
Abszolút mértékben támogatom mindazt, ami itt elhangzott, kiegészítve azzal, hogy nemcsak a fővárosban, hanem a Parlamentben is megpróbáljuk lehetőség szerint ezt a javaslatot támogatni. Ezek a gyerekek elvált szülők gyerekei, mivel az önkormányzat elválik az államtól s ők itt maradnak, velük tényleg törődni kell kiemelten és hogyha az előző előterjesztésben volt ez a lehetőség, nyitás afelé, hogy gondolkodjunk abban, hogy a nem kötelező feladatokról próbálunk tervezni, felmérni ezeket is és valamilyen egyezségre jutni, akkor ez a kérdéskör is beletartozhat.

Elnök:
De azért erre nagy hitelt ne vegyünk fel. Miközben ismerjük a BKV finanszírozási hiányait, azt hogy fővárosi plusz pénz lesz-e a nem kötelező faladatok ellátására, én arra egzisztenciákat nem építenék, márpedig most gyerekek sorsa, tanárok kenyere van függőben. Szerintem abban bízni, hogy a nem kötelező feladatokra szánt busás önkormányzati rovatokból tudjuk majd ezeket talpon tartani, hiú ábránd lenne. Még magunknak se szuggeráljuk ezt. Lezárom ezt a napirendi pontot. 
Szavazás.

131./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a súlyos tanulási és magatartási problémával küzdő tanulók oktatását vállaló nonprofit szervezetek támogatására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:
1.
2012. szeptember-december időszakra összesen 44.936.e. Ft értékben az 1. sz melléklet szerinti részletezésben közszolgáltatási szerződést köt az alábbi szervezetekkel a 2-16.számú melléklet szerinti tartalommal, és felkéri a főpolgármestert azok aláírására.
	
	Név
	eFt

	1.
	Alapítvány a Vadaskert Iskoláért
	6 612

	2.
	Autista Sérültekért Zalában Alapítvány
	204

	3.
	Autizmus Alapítvány
	2 856

	4.
	BLISS Alapítvány
	816

	5.
	„Burattino” Hátrányos Helyzetűeket Segítő Iskolaalapítvány
	6 456

	6.
	Carl Rogers Személyközpontú Iskola Alapítvány
	2 492

	7.
	Integrált Játékpedagógiai Alapítvány
	612

	8.
	Kiskavicsok Szolgáltató Közhasznú Nonprofit Kft.
	1 388

	9.
	Kolping Oktatási és Szociális Intézményfenntartó Szervezet
	3 528

	10.
	Legújabb Suli Alapítvány GENIUS Tehetséggondozó Alapítvány
	744

	11.
	MEGÉRTED Alapítvány
	10 392

	12.
	Meixner Alapítvány
	3 636

	13.
	Montessori Stúdium Alapítvány
	1 192

	14.
	Mű-Hely Líceum Alapítvány
	948

	15.
	Tunyogi Erzsébet Gyógyító Játszóház Alapítvány a Halmozottan Sérült Gyermekekért
	3 060

	
	összesen
	44 936 


határidő:	döntést követő 45 nap
felelős: 	Tarlós István főpolgármester
2.
A Fővárosi Önkormányzat Szervezeti és Működési Szabályzatáról szóló 55/2010. (XII.9.) Főv. Kgy. rendelete (a továbbiakban: SZMSZ) 1. § (6) bekezdésében, illetve 59. § (4) bekezdésében meghatározott jogkörében a főpolgármester SZMSZ 7. sz. melléklet VIII. cím 13. pontja szerinti hatáskörét eseti jelleggel magához vonja, jóváhagyja és megköti a Fővárosi Önkormányzat és a Korai Fejlesztő Központ Alapítvány közötti szerződést a 17. számú melléklet szerinti tartalommal, és felkéri a főpolgármestert az aláírásra.
határidő:	döntést követő 45 nap
felelős: 	Tarlós István főpolgármester 

Határozathozatal módja:
Az 1. és 2. számú határozati javaslat elfogadása minősített szavazattöbbséget igényel.

(6 igen, 0 nem, 0 tartózkodás)


A napirend 7.) pontja:

Javaslat közoktatási intézmények pályázatainak előzetes jóváhagyására (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Pölöskei Gáborné:
Hasonló, mint a korábban elkészített, a TÁMOP-os pályázatokban a legutóbb bejött kérvények támogatását szeretném kérni a Közgyűléstől. Annak egy összefoglalója ez a táblázat.

Elnök:
Önerő van itt?

Pölöskei Gáborné:
Nincs. Mindenhol 100 százalékos a finanszírozás, nagy reszkírt nem vállalunk és maga a szerződéskötés, de az első kifizetés egészen biztos, hogy átcsúszik január 1-e utánra, ilyen szempontból fenntartóhoz fog tartozni.
Szavazás.

132./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat közoktatási intézmények pályázatainak előzetes jóváhagyására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.
Jóváhagyja az 1.a. sz. táblázatban szereplő azon 100%-os finanszírozású intézményi pályázatok benyújtását, amelyek önkormányzati többlettámogatást nem igényelnek.

1.a. sz. táblázat
	 Azonosító
	Intézmény neve/címe
	Pályázat azonosító
	Pályázat címe

	1.
	Pestszentlőrinci Közgazdasági és Informatikai Szakközépiskola
1184 Budapest, Hengersor u. 34.
	Erzsébet program
	Őszi tanulmányi kirándulás

	5.
	Than Károly Ökoiskola, Gimnázium, Szakközépiskola és Szakiskola
1023 Budapest, Lajos u. 1-5.
	Generali a Biztonságért Alapítvány
	Diák és Szabadidősport az intézményben

	8.
	Békésy György Szakközépiskola
1174 Budapest, Széchenyi u. 9-11.
	Generali a Biztonságért Alapítvány
	Diák és Szabadidősport az intézményben


határidő:	azonnal
felelős: 	Tarlós István főpolgármester

2.
Jóváhagyja az 1.b. sz. táblázatban szereplő 100%-os finanszírozású TÁMOP pályázatok benyújtását oly módon, hogy a pályázó intézmények projekttervükben rögzítik egyrészt, hogy a pályázatok megvalósításának, valamint az első kifizetés legkorábbi kezdő időpontja 2013. január 1., másrészt az elnyert pályázat Támogatási Szerződésének módosítása esetén a Fővárosi Közgyűlés előzetes jóváhagyása szükséges.

1.b. sz. táblázat
	 Azonosító
	Intézmény neve/címe
	Pályázat azonosító
	Pályázat címe

	2.
	Szamos Mátyás Vendéglátóipari Szakközépiskola és Szakiskola
1212 Budapest, Petőfi tér 1.
	TÁMOP 3.1.4-12/1
Innovatív iskolák fejlesztése
	Innovatív iskolák fejlesztése

	3.
	Jelky András Ruhaipari és Művészeti Szakközépiskola
1084 Budapest, Rákóczi tér 4.
	TÁMOP 3.1.4-12/1
Innovatív iskolák fejlesztése
	Innovatív iskolák fejlesztése

	4.
	Than Károly Ökoiskola, Gimnázium, Szakközépiskola és Szakiskola
1023 Budapest, Lajos u. 1-5.
	TÁMOP 3.1.4-12/1
Innovatív iskolák fejlesztése

	(Lendületben a Than)

	6.
	Katona József Szakközépiskola és Felnőttoktatási Gimnázium
1138 Budapest, Váci út 107.
	TÁMOP 3.1.4-12/1
Innovatív iskolák fejlesztése
	Innovatív iskolák fejlesztése

	7.
	Petrik Lajos Két Tanítási Nyelvű Vegyipari, Környezetvédelmi és Informatikai Szakközépiskola
1146 Budapest, Thököly út 48-54.
	TÁMOP 3.1.4-12/1
Innovatív iskolák fejlesztése
	Innovatív iskolák fejlesztése

	9.
	Csillagház Általános Iskola
1038 Budapest, Ráby Mátyás u. 16.
	TÁMOP 3.1.7-11/1
Referenciaintézmények országos hálózatáűnak kiépítése
	Akadálymentes tudás, - a Csillagház felkészülése a referencia-intézményi működésre”


határidő:	azonnal
felelős: 	Tarlós István főpolgármester

Határozathozatal módja: A határozathozatalhoz egyszerű szavazattöbbség szükséges”

(6 igen, 0 nem, 0 tartózkodás)


A napirend 8.) pontja:

Javaslat haszonkölcsön szerződés megkötésére a Szent Erzsébetről Nevezett Betegápoló Nővérek (1011 Budapest, Fő u. 43.) egyházi jogi személlyel (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály

Elnök:
Nagyon fontos intézményről van szó.

Pölöskei Gáborné:
Nagyon fontos intézmény, jól működő, régi intézmény. Nem is lenne itt semmi probléma. Azért kellett újra behozni, mert fenntartóváltás történt náluk és ezért a szerződéseket újra kell írni ugyanolyan keretek között, ingyenes használatra határozatlan időt javasolunk változatlanul.

Elnök:
Az egyházi fenntartó változott, akivel szerződésben vagyunk.
Szavazás.

133./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat haszonkölcsön szerződés megkötésére a Szent Erzsébetről Nevezett Betegápoló Nővérek (1011 Budapest, Fő u. 43.) egyházi jogi személlyel” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:
1.
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 45. § (1) bekezdés alapján a Budapest Főváros Önkormányzata mint Haszonkölcsönbe adó, az Erzsébetnővérek Szerzetesközössége (1125 Budapest, Béla király út 4/a.) mint Haszonkölcsönbe vevő és a Vakok Batthyány László Római Katolikus Gyermekotthon, Óvoda, Általános Iskola (1125 Budapest, Mátyás király út 29.) között 2011. április 28. napján 9526/1 hrsz. 1125 Budapest, Mátyás király út 29. szám alatt található ingatlanra vonatkozóan létrejött haszonkölcsön szerződést a 9. számú melléklet szerinti tartalommal közös megegyezéssel megszünteti, és felkéri a főpolgármestert, hogy a feleknek a szerződés közös megegyezéssel való megszüntetéséről szóló megállapodását aláírja.
határidő:	döntést követő 30 nap
felelős: 	Tarlós István főpolgármester
2.
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 45. § (1) bekezdés alapján jóváhagyja és megköti a Budapest Főváros Önkormányzata mint haszonkölcsönbe adó, a Szent Erzsébetről Nevezett Betegápoló Nővérek (1011 Budapest, Fő u. 43.) mint haszonkölcsönbe vevő és a Vakok Batthyány László Római Katolikus Gyermekotthon, Óvoda, Általános Iskola (1125 Budapest, Mátyás király út 29.) között létrejövő, a 9526/1 hrsz. 1125 Budapest, Mátyás király út 29. alatti ingatlan közfeladat ellátása céljából történő ingyenes használatba adására vonatkozó haszonkölcsön szerződést a 8. számú melléklet szerinti tartalommal, és felkéri a főpolgármestert, hogy a szerződést aláírja. 
határidő:	döntést követő 30 nap
felelős: 	Tarlós István főpolgármester

Határozathozatal módja:
A határozati javaslatok elfogadása minősített szótöbbséget igényel.”

(6 igen, 0 nem, 0 tartózkodás)

A napirend 9.) pontja:

Javaslat gyermek- és ifjúságvédelmi intézmények Szervezeti és Működési Szabályzatának jóváhagyására (Kgy. et.)
Előterjesztő:	Csomós Miklós főpolgármester-helyettes
Előkészítő:	Oktatási, Gyermek- és Ifjúságvédelmi Főosztály


Csókay László:
Három intézmény SZMSZ-ének a jóváhagyását kérjük a Közgyűléstől, ezek közül kettő tulajdonképpen technikai jellegű, a Bolyai esetében, illetve a Gazdasági Szervezet esetében a változások átvezetése szükséges, nincs különösképpen hozzátennivalóm. A Béke Gyerekotthonnál egy rövid indoklást teszek: a közeljövőben  lesz 1 éve, bizonyára emlékeznek Önök is arra, hogy 2011 decemberében  az intézmény Bócsai lakásotthonában történt az a súlyos esemény, amikor 2 gyerek megtámadta a velük foglalkozó nevelőt, aki azóta is munkaképtelen, súlyos sérüléseket szenvedett.  Ennek kapcsán számos vizsgálat zajlik, mi magunk is fenntartóként vizsgáltuk, a rendőrségi eljárás változatlanul folyamatban van (erről jelenleg nincsen információnk) és a megyei gyámhivatal szintén vizsgálta az intézményt, illetve a lakásotthon működési körülményeit, ezzel kapcsolatban tett javaslatokat is. Ezeknek a mentén szervezetileg bizonyos átalakítások történtek. A Közgyűlés hozzájárult ahhoz, hogy további státuszokat adjunk a lakásotthon működésének biztosítása érdekében és ez magával vonta, hogy a Szervezeti és Működési Szabályzatot is át kellett alakítani.
Szavazás.

134./2012. (IX. 26.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat gyermek- és ifjúságvédelmi intézmények Szervezeti és Működési Szabályzatának jóváhagyására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.
Jóváhagyja Budapest Főváros Önkormányzatának Gyermekotthona (1023 Budapest, Bolyai u. 11.) Szervezeti és Működési Szabályzatát.
Felhatalmazza a főpolgármestert a Szervezeti és Működési Szabályzat jóváhagyási záradékának 1. számú melléklet szerinti tartalommal való aláírására és az intézmény részére történő kiadására.
határidő:	a közgyűlési döntést követő 30 napon belül
felelős: 	Tarlós István főpolgármester

2.
Jóváhagyja Budapest Főváros Önkormányzatának Béke Gyermekotthona és Általános Iskolája (1021 Budapest, Hárshegyi út 9.) Szervezeti és Működési Szabályzatát.
Felhatalmazza a főpolgármestert a Szervezeti és Működési Szabályzat jóváhagyási záradékának 2. számú melléklet szerinti tartalommal való aláírására és az intézmény részére történő kiadására. 
határidő:     a közgyűlési döntést követő 30 napon belül
felelős: 	Tarlós István főpolgármester

3.
Jóváhagyja a Budapest Főváros Önkormányzatának Fővárosi Gyermekvédelmi Intézmények Gazdasági Szervezete (1087 Budapest, Kerepesi út 33.) Szervezeti és Működési Szabályzatát. 
Felhatalmazza a főpolgármestert a Szervezeti és Működési Szabályzat jóváhagyási záradékának 3. számú melléklet szerinti tartalommal való aláírására és az intézmény részére történő kiadására.
határidő:	a közgyűlési döntést követő 30 napon belül
felelős: 	Tarlós István főpolgármester

Határozathozatal módja: egyszerű szavazattöbbség”

(6 igen, 0 nem, 0 tartózkodás)

A napirend 10.) pontja:

Egyebek

Elnök:
Van-e bármi, ami annyira fontos, hogy most szóba hozzuk? 

Zarándy Zoltán:
Ebben a nagy bizonytalanságban-törvény és rendeletalkotási egyaránt-, megjelent egy új fejlemény, ami számos, jelenleg még fővárosi fenntartású középiskolát is érinthet alapvetően. Ezek a két tannyelvű középiskolák. A rendeletterv, ami részben a sajtóban bontakozott ki, másrészt a szakmai szervezetek között tulajdonképpen derékba törné az intézményeknek a jövőjét, nem megyek bele a részletekbe, bizonyára ismertek, a történelem, matematika kizárása ezekből a képzésekből, csak fel szerettem volna hívni a Bizottság tagjainak a figyelmét, hogy ezzel az intézményi körrel és rendelettervvel kapcsolatban október 3-ig adott a minisztérium javaslatokra lehetőséget, azután kezdődik a parlamenti vitája. 

Elnök:
Történelmet, matematikát csak magyarul?

Zarándy Zoltán:
Igen. Tegnap a Két Tannyelvű Iskolák Szövetségének Elnöke, Horváth Gábor beszélt Gloviczki Úrral és azt a tájékoztatást kapta, hogy a matematika megmenekülhet, a történelem kevésbé. Számos ponton aggasztóak a rendeletterv elemei van és szerettem volna erre a figyelmet felhívni, nekünk is érdemes lenne külön foglalkozni ezzel.

Elnök:
Van két tannyelvű gimnázium fővárosi kézben?

Zarándy Zoltán:
Igen, a Károlyi Gimnázium. És a kerületekben is van ilyen.

Kucsák László:
A felvetést köszönjük, ismert a dolog.

Elnök:
Véleményezi a rendelettervezetet a Főosztály?

Pölöskei Gáborné:
A két tanítási nyelv úgy érint bennünket, hogy egy pár szakközépiskolánál van, ezeket viszont egy az egyben úgyis átadjuk az államnak működtetés és fenntartás szempontjából. A jövőjüket nem látom. A két tanítási nyelvű szakközépiskoláknak az a célja, hogy olyanok végezzenek, akik akár egy külföldi vállalathoz azonnal be tudnak kapcsolódni és pozícionálisan jó helyzetben lesznek a munkaerő piacon. Ha a diplomának a mennyiségét nézzük, ez nem fog teljesülni. 

Elnök:
Van egy magyar spanyol két tannyelvű.... 

Pölöskei Gáborné:
Igen, van egy gimnáziumunk, amely itt marad nálunk működtetésre, lehet, hogy nem okoz gondot. Az, hogy egyetlenegy gyerek se bukjon meg, elképzelhetetlennek tartom. A Két Tannyelvű Gimnáziumok Szövetségének az Elnöke már tett lépéseket. Ha lehet véleményünk, akkor az, hogy drága a két tannyelvű képzés és a továbbiakban nem támogatjuk. Most jelenleg a beiskolázást, ami ránk vonatkozik, ugyanúgy fogjuk megtenni, mint a tavalyi évben, még nem fogunk módosítani.

Elnök:
Valamikor kiszámoltuk még a törvény vitájánál, hogy mennyi egy évben, 6-800 millió Ft az erre járó plusz normatíva. Nem tűnik vállalhatatlan tehernek. Ha jól értem, a Fővárosi Önkormányzat, nem akarja véleményezni hivatalosan, mondván, hogy a fenntartói irányítási feladatok hamarosan mindegyik érintett intézményből az államra hárulnak, ez legyen az ő gondjuk.

Az Oktatási Bizottság e témakörben határozatot nem hozott.

Elnök:	
Megköszöni a munkát. Az ülés lezárja.


Az ülés befejezésének időpontja: 10 óra 14 perc



Budapest,2012. szeptember 26.

